b'\n_START_ARTICLE_\nAlimente organice\n_START_PARAGRAPH_\nAlimentele organice sunt fructele \xc8\x99i legumele rezultate \xc3\xaen urma procesului de agricultur\xc4\x83 organic\xc4\x83._NEWLINE_De\xc8\x99i defini\xc8\x9bia alimentelor organice difer\xc4\x83 de la \xc8\x9bar\xc4\x83 la \xc8\x9bar\xc4\x83, agricultura organic\xc4\x83 are drept tr\xc4\x83s\xc4\x83turi generale practicile culturale, biologice, mecanice care \xc3\xaencurajeaz\xc4\x83 reciclarea resurselor, promoveaz\xc4\x83 echilibrul ecologic \xc8\x99i conserv\xc4\x83 biodiversitatea._NEWLINE_Folosirea pesticidelor \xc8\x99i a fertilizatorilor chimici nu este permis\xc4\x83, de\xc8\x99i \xc3\xaen anumite cazuri rare se pot folosi pesticide organice._NEWLINE_\xc3\x8en general, alimentele organice nu sunt sterilizate prin iradiere, solven\xc8\x9bi industriali \xc8\x99i nu con\xc8\x9bin aditivi sintetici._NEWLINE_\xc3\x8en prezent, Comunitatea European\xc4\x83, Statele Unite, Canada, Japonia \xc8\x99i multe alte \xc8\x9b\xc4\x83ri cer produc\xc4\x83torilor o certificare special\xc4\x83 pentru a-\xc8\x99i putea vinde produsele sub eticheta de produse organice._NEWLINE_De\xc8\x99i pot exista unele diferen\xc8\x9be \xc3\xaen con\xc8\x9binutul de nutrien\xc8\x9bi \xc8\x99i anti-nutrien\xc8\x9bi al produselor organice sau conven\xc8\x9bionale, natura variabil\xc4\x83 a produc\xc8\x9biei de alimente face dificil\xc4\x83 generalizarea rezultatelor. Nu exist\xc4\x83 dovezi suficiente pentru a sus\xc8\x9bine revendic\xc4\x83rile conform c\xc4\x83rora alimentele organice sunt mai sigure sau mai s\xc4\x83n\xc4\x83toase dec\xc3\xa2t alimentele conven\xc8\x9bionale.\n_START_SECTION_\n\xc3\x8en\xc8\x9belesul \xc8\x99i originea cuv\xc3\xa2ntului \xe2\x80\x9eorganic\xe2\x80\x9d\n_START_PARAGRAPH_\nIstoria agriculturii, \xc3\xaen ansamblul s\xc4\x83u, poate fi descris\xc4\x83 ca fiind organic\xc4\x83; abia \xc3\xaen secolul 20 au fost introduse produsele chimice \xc3\xaen lan\xc8\x9bul alimentar. Mi\xc8\x99carea bio a \xc3\xaenceput \xc3\xaen 1940 ca r\xc4\x83spuns la industrializarea agriculturii, supranumit\xc4\x83 Revolu\xc8\x9bia Verde._NEWLINE_\xc3\x8en 1939, Lord Northbourne a \xc3\xaemp\xc4\x83m\xc3\xa2ntenit termenul de agricultur\xc4\x83 organic\xc4\x83, \xc3\xaen lucrarea lui Look to the Land (1940). Oamenii de \xc8\x99tiin\xc8\x9b\xc4\x83 din acele vremuri, au descris diferen\xc8\x9bele din compozi\xc8\x9bia solului ca fiind organice, atunci c\xc3\xa2nd au fost folosite dejec\xc8\x9bii animale deoarece con\xc8\x9bineau compu\xc8\x99i de carbon, fa\xc8\x9b\xc4\x83 de procesul industrial Haber care con\xc8\x9binea azot si superfosfa\xc8\x9bi. Folosirea celor doua metode descrise anterior, afecteaz\xc4\x83 con\xc8\x9binutul de humus din sol. Folosirea termenului de "organic" difer\xc4\x83 de cea din chimie unde are ca \xc3\xaen\xc8\x9beles o clas\xc4\x83 de molecule ce con\xc8\x9bin carbon. Aceast\xc4\x83 clas\xc4\x83 de molecule cuprinde orice poate fi considerat comestibil, incluz\xc3\xa2nd majoritatea pesticidelor \xc8\x99i toxinelor. Termenul de organic folosit \xc3\xaen contextul agricol, se refera la metodele de cre\xc8\x99tere \xc8\x99i procesare \xc8\x99i nu la compozi\xc8\x9bia chimic\xc4\x83 a alimentelor._NEWLINE_Ideea c\xc4\x83 m\xc3\xa2ncarea organic\xc4\x83 poate fi mai s\xc4\x83n\xc4\x83toas\xc4\x83 \xc8\x99i mai bun\xc4\x83 at\xc3\xa2t pentru oameni c\xc3\xa2t \xc8\x99i mediul \xc3\xaenconjur\xc4\x83tor a ap\xc4\x83rut \xc3\xaenc\xc4\x83 din primele zile ale mi\xc8\x99c\xc4\x83rii organice, ca rezultat a publica\xc8\x9biilor cum ar fi The Living Soil.\n_START_SECTION_\nDefini\xc8\x9bia legal\xc4\x83\n_START_PARAGRAPH_\nProduc\xc8\x9bia de alimente bio este o industrie auto reglementat\xc4\x83, supravegheat\xc4\x83 \xc3\xaen anumite \xc8\x9b\xc4\x83ri de institu\xc8\x9bii guvernamentale. \xc3\x8en prezent Comunitatea European\xc4\x83, Statele Unite, Canada, Japonia \xc8\x99i multe alte \xc8\x9b\xc4\x83ri, cer produc\xc4\x83torilor s\xc4\x83 ob\xc8\x9bin\xc4\x83 o certificare special\xc4\x83 bazat\xc4\x83 pe standarde definite de guvern, pentru ca ace\xc8\x99tia s\xc4\x83 poat\xc4\x83 comercializa alimentele folosind eticheta de alimente organice/bio._NEWLINE_Exist\xc4\x83 patru \xc3\xaencadr\xc4\x83ri pentru etichetarea produselor organice: 1) \'100% Organic\': Asta \xc3\xaenseamn\xc4\x83 c\xc4\x83 toate ingredientele sunt produse organic. 2) \'Organic\'\xc2\xa0: Cel pu\xc8\x9bin 95% sau mai mult din ingrediente sunt organice. 3) \'F\xc4\x83cut cu ingrediente organice\': Con\xc8\x9bine cel pu\xc8\x9bin 70% ingrediente organice 4) \'Mai pu\xc8\x9bin de 70% ingrediente organice\': cel pu\xc8\x9bin trei dintre ingredientele produsului sunt organice. _NEWLINE_Pentru ca un produs s\xc4\x83 fie certificat ca fiind organic, \xc3\xaen Europa, el trebuie s\xc4\x83 fie crescut \xc8\x99i produs \xc3\xaentr-un mod care ader\xc4\x83 la standardele Comunit\xc4\x83\xc8\x9bii Europene\n_START_SECTION_\nOpinia public\xc4\x83\n_START_PARAGRAPH_\nOpinia public\xc4\x83, influen\xc8\x9bat\xc4\x83 \xc8\x99i de c\xc4\x83tre industria alimentelor bio, spune c\xc4\x83 m\xc3\xa2ncarea organic\xc4\x83 este mai sigur\xc4\x83, mai plin\xc4\x83 de nutriente \xc8\x99i are un gust mai bun dec\xc3\xa2t alimentele produse conven\xc8\x9bional . Aceste p\xc4\x83reri au alimentat cererea de produse bio, \xc3\xaen ciuda preturilor mai mari \xc8\x99i a dificult\xc4\x83\xc8\x9bii dovedirii acestor beneficii \xc3\xaen mod \xc8\x99tiin\xc8\x9bific_NEWLINE_Efectele psihologice, cum ar fi efectul \xe2\x80\x9chalo\xe2\x80\x9d , sunt factori importan\xc8\x9bi \xc3\xaen decizia de cump\xc4\x83rare a alimentelor bio. Un exemplu al acestui efect a fost demonstrat de Schuldt and Schwarz. Studiul arat\xc4\x83 c\xc4\x83 oamenii testa\xc8\x9bi au presupus c\xc4\x83 pr\xc4\x83jiturile organice au mai pu\xc8\x9bine calorii \xc8\x99i pot fi m\xc3\xa2ncate mai des dec\xc3\xa2t cele conven\xc8\x9bionale. Rezultatele au r\xc4\x83mas nemodificate chiar \xc8\x99i atunci c\xc3\xa2nd etichetele celor dou\xc4\x83 feluri de pr\xc4\x83jituri, ar\xc4\x83tau acela\xc8\x99i con\xc8\x9binut caloric. Efectul a fost mai pronun\xc8\x9bat la participan\xc8\x9bii testului care erau suporteri bio. Percep\xc8\x9bia c\xc4\x83 produsele bio au un con\xc8\x9binut caloric mai mic este una general\xc4\x83.\n_START_SECTION_\nGustul\n_START_PARAGRAPH_\nO concluzie a studiilor \xc8\x99tiin\xc8\x9bifice din 2002 este c\xc4\x83 de\xc8\x99i exist\xc4\x83 studii care indic\xc4\x83 c\xc4\x83 \xc3\xaentre fructele clasice \xc8\x99i cele bio exist\xc4\x83 diferen\xc8\x9be de gust, ele sunt inconsistente. Exist\xc4\x83 dovezi c\xc4\x83 anumite fructe bio sunt pu\xc8\x9bin mai uscate astfel \xc3\xaenc\xc3\xa2t gustul lor poate fi mai concentrat dec\xc3\xa2t cel al fructelor conven\xc8\x9bionale._NEWLINE_Anumite fructe, cum ar fi bananele, sunt culese \xc3\xaenainte de maturitate \xc8\x99i \xc8\x9binute la rece \xc3\xaen drumul lor spre pia\xc8\x9ba de desfacere, apoi coacerea este indus\xc4\x83 prin expunerea lor la propen\xc4\x83 sau eten\xc4\x83, substan\xc8\x9be produse chiar de c\xc4\x83tre plante pentru a porni procesul de coacere. \xc3\x8entruc\xc3\xa2t gustul \xc8\x99i textura se schimb\xc4\x83 \xc3\xaen procesul de coacere, acest proces poate afecta calit\xc4\x83\xc8\x9bile fructului.\n_START_SECTION_\nCompozi\xc8\x9bia chimic\xc4\x83\n_START_PARAGRAPH_\nStudiile au analizat diferen\xc8\x9bele dintre nutrien\xc8\x9bi, anti-nutrien\xc8\x9bi, \xc8\x99i pesticide._NEWLINE_Aceste studii sunt dificil de generalizat din cauza felului cum sunt f\xc4\x83cute studiile, modului de testare, varia\xc8\x9biilor sezoniere. Tratamentul alimentelor dup\xc4\x83 culegere, durata de timp dintre cules \xc8\x99i analiz\xc4\x83, condi\xc8\x9biile de transport \xc8\x99i stocare afecteaz\xc4\x83 compozi\xc8\x9bia chimic\xc4\x83 produselor testate .\n_START_SECTION_\nNutrien\xc8\x9bi\n_START_PARAGRAPH_\nO analiz\xc4\x83 din 2014 a 343 de studii , a ar\xc4\x83tat cum culturile organice au un con\xc8\x9binut cu 17% mai mare de polifenol (antioxidan\xc8\x9bi). Concentra\xc8\x9biile de acizi fenolici, flavonoide, difeniletilene , flavone, flavonoli, \xc8\x99i antocianine au fost crescute, flavonoidele fiind cu 69% mai multe. Autorii studiului au analizat con\xc8\x9binutul de acid ascorbic (Vitamina C) (31 de studii), beta caroten ( precursorul vitaminei A) (12 studii) \xc8\x99i alpha-tocopherol (o forma de vitamina E) (5 studii) \xc8\x99i al\xc8\x9bi 11 nutrien\xc8\x9bi dar doar la doi au g\xc4\x83sit valori semnificativ mai mari \xc3\xaen alimentele organice \xc8\x99i anume la fosfor \xc8\x99i polifenoli (antioxidan\xc8\x9bi)). G\xc4\x83inile organice au avut cantit\xc4\x83\xc8\x9bi mai mari de acizi esen\xc8\x9biali omega-3 \xc3\xaens\xc4\x83 autorii studiului nu au gasit diferen\xc8\x9be \xc3\xaen nivelul de proteine sau cantitatea de gr\xc4\x83sime a laptelui bio.\n_START_SECTION_\nAnti-nutrien\xc8\x9bi\n_START_PARAGRAPH_\nCantitatea total\xc4\x83 de azot din anumite legume, \xc3\xaen special cele verzi a fost mai mic\xc4\x83 \xc3\xaen culturile organice. Acela\xc8\x99i lucru a fost observat \xc8\x99i \xc3\xaen studiile care au cercetat cantitatea de toxine \xc8\x99i metale grele din g\xc4\x83inile crescute bio .\n_START_SECTION_\nReziduri de pesticide\n_START_PARAGRAPH_\nUn studiu din 2012 a determinat o cantitate de 7% reziduri de pesticide \xc3\xaen alimentele organice \xc8\x99i una de 38% \xc3\xaen cele produse conven\xc8\x9bional. O analiz\xc4\x83 a studiilor din 2014 arat\xc4\x83 c\xc4\x83 o cultur\xc4\x83 conven\xc8\x9bional\xc4\x83 are de patru ori mai multe \xc8\x99anse de a con\xc8\x9bine pesticide dec\xc3\xa2t una organic\xc4\x83.\n_START_SECTION_\nContaminarea cu bacterii\n_START_PARAGRAPH_\nO analiz\xc4\x83 din 2012 arat\xc4\x83 c\xc4\x83 nu exist\xc4\x83 o contaminare semnificativ mai mare cu E. coli \xc3\xaen cazul culturilor organice (7% \xc3\xaen cazul celor organice \xc8\x99i 6% \xc3\xaen cazul celor produse conven\xc8\x9bional). Contaminarea cu bacterii este comun\xc4\x83 at\xc3\xa2t \xc3\xaen cazul produselor conven\xc8\x9bionale c\xc3\xa2t \xc8\x99i \xc3\xaen cazul celor organice dar studiile arat\xc4\x83 c\xc4\x83 ea nu difer\xc4\x83 semnificativ.\n_START_SECTION_\nEconomie\n_START_PARAGRAPH_\nCererea de produse organice are ca motor principal grija pentru sanatatea personala \xc8\x99i mediu. V\xc3\xa2nz\xc3\xa2rile organice la nivel global au crescut cu peste 170% din 2002, ajung\xc3\xa2nd la 63 miliarde de dolari \xc3\xaen 2012, ele totalizeaz\xc4\x83 doar 2% din produc\xc8\x9bia total\xc4\x83 alimente, ajung\xc4\x83nd la 35% \xc3\xaen \xc8\x9b\xc4\x83rile din comunitatea european\xc4\x83.\n_START_SECTION_\nProduc\xc8\x9bia\n_START_PARAGRAPH_\nProdusele certificate ecologic, bio/ecologic sau organic sunt termeni sinonimi. Folosirea lor depinde de termenul impus \xc3\xaentr-o anumit\xc4\x83 zon\xc4\x83 geografic\xc4\x83 - de exemplu in spa\xc8\x9biul anglo-saxon se folose\xc8\x99te termenul de organic (inclusiv \xc3\xaen S.U.A. \xc8\x99i Canada), \xc3\xaen spa\xc8\x9biul german se folose\xc8\x99te oficial termenul \xc3\xb6kologisch (\xe2\x80\x9eecologic\xe2\x80\x9d), \xc3\xaen timp ce \xc3\xaen acelasi spa\xc8\x9biu termenul bio se folose\xc8\x99te \xc3\xaen context de marketing pentru a desemna un produs ecologic certificat, iar \xc3\xaen spa\xc8\x9biul italian termenul folosit este cel de bio. Aceste produse pot fi caracterizate \xc8\x99i sunt individualizate prin intermediul unor norme de produc\xc8\x9bie \xc8\x99i procesare codificate legislativ la nivel na\xc8\x9bional sau, \xc3\xaen cazul Uniunii Europene \xc8\x99i S.U.A., la nivel comunitar.\n_START_SECTION_\nTrasabilitatea\n_START_PARAGRAPH_\nUnul dintre aspectele definitorii ale acestei clase de produse (fie ele alimente, cosmetice, textile sau altele) este trasabilitatea. _NEWLINE_Trasabilitatea presupune respectarea unor reguli stricte \xc3\xaen ceea ce prive\xc8\x99te \xc3\xaenregistrarea \xc8\x99i p\xc4\x83strarea unor eviden\xc8\x9be clare \xc8\x99i verificabile pe tot lan\xc8\x9bul de produc\xc8\x9bie: de la producerea materiei prime, la procesare, la transport \xc8\x99i comer\xc8\x9b p\xc3\xa2n\xc4\x83 la ajungerea produsului la consumator. \xc3\x8en acest fel se ofer\xc4\x83 consumatorului un grad ridicat de siguran\xc8\x9b\xc4\x83 \xc8\x99i transparen\xc8\x9b\xc4\x83 la achizi\xc8\x9bionarea unui produs ecologic certificat, iar \xc3\xaen cazul constat\xc4\x83rii unei iregularit\xc4\x83\xc8\x9bi se poate reface u\xc8\x99or filiera de procesare \xc8\x99i produc\xc8\x9bie \xc8\x99i se poate identifica modul \xc3\xaen care a fost corupt sau infestat produsul certificat ecologic \xc8\x99i se pot lua m\xc4\x83suri pentru \xc3\xaenl\xc4\x83turarea factorului negativ, respectiv factorii de control se pot \xc3\xaendrepta \xc3\xaempotriva celui care este responsabil de iregularitatea identificat\xc4\x83. Astfel de cazuri sunt rare datorit\xc4\x83 controlului \xc8\x99i inspec\xc8\x9biei la care este supus fiecare operator din sistemul ecologic certificat, dar spre deosebire de industria alimentar\xc4\x83 conven\xc8\x9bional, domeniul ecologic este cunoscut pentru intransigen\xc8\x9ba cu care rezolv\xc4\x83 astfel de probleme \xc8\x99i lipsa de toleran\xc8\x9b\xc4\x83 \xc3\xaen eliminarea din sistem a celor responsabili. Explica\xc8\x9bia se g\xc4\x83se\xc8\x99te \xc3\xaen caracteristicile deosebite ale acestui domeniu (vezi istoria mi\xc8\x99c\xc4\x83rii bio) precum \xc8\x99i \xc3\xaen faptul c\xc4\x83 trasabilitatea \xc8\x99i puritatea produselor certificate ecologic este cel mai puternic argument de marketing al bran\xc8\x99ei, iar tolerarea unor abateri de la regulile asumate ar constitui o lovitur\xc4\x83 de imagine major\xc4\x83 pentru \xc3\xaentreg sectorul.\n_START_SECTION_\nDiferen\xc8\x9ba\n_START_PARAGRAPH_\n\xc3\x8entre produsele naturale \xc8\x99i produsele bio-organice, diferen\xc8\x9ba o reprezint\xc4\x83 tocmai acesti pa\xc8\x99i men\xc8\x9biona\xc8\x9bi \xc3\xaen produc\xc8\x9bie. Produsele denumite generic naturale sunt bazate pe plante. Ele nu au fost cultivate pe terenuri organice \xc8\x99i nici nu au fost supuse procedeelor naturale, f\xc4\x83r\xc4\x83 substan\xc8\x9be chimice pentru ob\xc8\x9binerea produsului final._NEWLINE_Produsele certificate BIO au minim 95% ingrediente naturale, din care minim 95% ingrediente BIO din totalul celor vegetale si minim 10% din totalul ingredientelor._NEWLINE_Produsele certificate ECO au minim 95% ingrediente naturale, din care minim 50% ingrediente BIO din totalul celor vegetale si minim 5% din totalul ingredientelor._NEWLINE_Organismele de certificare bio-organic\xc4\x83 sunt numeroase, unele dintre cele mai cunoscute la nivel european \xc3\xaen domeniul industriei cosmetice fiind BDIH (Germania), Ecocert Greenlife (Fran\xc8\x9ba), Soil Association (UK), ICEA (Italia) \xc8\x99i Cosmebio (Fran\xc8\x9ba) care au pus bazele Cosmos-Standard AISBL, Ecogruppo Italia.\n_START_SECTION_\nR\xc4\x83sp\xc3\xa2ndire\n_START_PARAGRAPH_\nA ap\xc4\x83rut o adev\xc4\x83rat\xc4\x83 mod\xc4\x83 legat\xc4\x83 de folosirea principiilor active ce se reg\xc4\x83sesc \xc3\xaen plante \xc8\x99i de evitare a tehnicilor intrusive sau a folosirii substan\xc8\x9belor chimice \xe2\x80\x9estr\xc4\x83ine\xe2\x80\x9d de corpul nostru. Ca urmare, dac\xc4\x83 acum c\xc3\xa2\xc8\x9biva ani (nu mul\xc8\x9bi) produsele bio erau legate mai degrab\xc4\x83 de mici magazine specializate \xc8\x99i destinate unui segment restr\xc3\xa2ns de popula\xc8\x9bie, \xc3\xaen prezent pia\xc8\x9ba de desfacere a acestor produse s-a l\xc4\x83rgit foarte mult datorit\xc4\x83 cre\xc8\x99terii num\xc4\x83rului de consumatori care aleg cu mult mai mult\xc4\x83 aten\xc8\x9bie produsele destinate \xc3\xaengrijirii corpului \xc8\x99i a s\xc4\x83n\xc4\x83t\xc4\x83\xc8\x9bii._NEWLINE_\xc3\x8en Rom\xc3\xa2nia magazinele alimentare bio sunt \xc3\xaen dezvoltare, fiind c\xc4\x83utate tot mai des. Industria agricol\xc4\x83 bio se supune unei legisla\xc8\x9bii speciale pentru certificare. Motivul este con\xc8\x99tientizarea efectelor nocive pe care \xc3\xael au \xc3\xaengr\xc4\x83\xc8\x99\xc4\x83mintele chimice \xc8\x99i insecticidele asupra organismului uman dealungul anilor._NEWLINE_\xc3\x8en Germania, industria bio-organic\xc4\x83 este foarte dezvoltat\xc4\x83, exist\xc3\xa2nd lan\xc8\x9buri de magazine-supermarket \xc3\xaen care se pot procura astfel de produse eficiente pentru s\xc4\x83n\xc4\x83tate.'